b'\n_START_ARTICLE_\nPlaninska zveza Slovenije\n_START_PARAGRAPH_\nPlaninska zveza Slovenije je prostovoljna zveza dru\xc5\xa1tev, ki zagotavlja pogoje za planinstvo v Sloveniji in mednarodnem prostoru. Je med najbolj mno\xc5\xbei\xc4\x8dnimi nevladnimi organizacijami v Sloveniji in najbolj mno\xc5\xbei\xc4\x8dna \xc5\xa1portna organizacija. Planinska zveza Slovenije se je 19. julija 2011 med prvimi vpisala v vpisnik prostovoljskih organizacij v skladu s februarja 2011 sprejetim zakonom o prostovoljstvu._NEWLINE_V Planinsko zvezo Slovenije je bilo oktobra 2015 v\xc4\x8dlanjenih 287 dru\xc5\xa1tev (planinskih dru\xc5\xa1tev, klubov, postaj GRS), ki so imele skupaj 53.975 (stanje 2014) \xc4\x8dlanov razli\xc4\x8dnih starostnih skupin. Skrbi za 2008 planinskih poti v skupni dol\xc5\xbeini preko 10.000 km, od tega je 80 poti obhodnic, upravljajo s 178 planinskimi ko\xc4\x8dami (podatek oktober 2015), zaveti\xc5\xa1\xc4\x8di in bivaki z okoli 7400 le\xc5\xbei\xc5\xa1\xc4\x8di. _NEWLINE_Je naslednica Slovenskega planinskega dru\xc5\xa1tva, ki je bilo ustanovljeno 27. februarja 1893 v Ljubljani._NEWLINE_Trenutni predsednik je Jo\xc5\xbee Rovan.\n_START_SECTION_\nNaloge in poslanstvo\n_START_PARAGRAPH_\nPoslanstvo Planinske zveze Slovenije je zapisano v statutu in pravi:\xc2\xa0\xc2\xbbPlaninstvo kot na\xc4\x8din \xc5\xbeivljenja\xc2\xab. V skladu s tem izvaja naloge, ki so jo nanjo prenesla planinska dru\xc5\xa1tva, razvija planinske \xc5\xa1portne panoge, dolo\xc4\x8da sistem dr\xc5\xbeavnih tekmovanj, usklajuje dejavnost v zvezi z vzdr\xc5\xbeevanjem planinskih poti, komunicira z javnostjo in drugo._NEWLINE_Planinska zveza Slovenije izvaja svoje naloge pod vodstvom predsednika in treh podpredsednikov, strokovne slu\xc5\xbebe ter tudi s pomo\xc4\x8djo ve\xc4\x8d komisij: gospodarska komisija, komisija za alpinizem, za gorske \xc5\xa1porte, za odprave v tuja gorstva, za planinske poti, za \xc5\xa1portno plezanje, za turno kolesarstvo, za varstvo gorske narave, vodni\xc5\xa1ka in mladinska komisija ter nekaj odborov in drugih delovnih teles._NEWLINE_Planinska zveza Slovenije je nosilka in izvajalka 25 programov strokovnega usposabljanja. Programi so namenjeni: mentorjem planinskih skupin, vaditeljem orientacije, varuhom gorske narave, vodnikom PZS za vodenje v kopnih in sne\xc5\xbenih razmerah, turno-kolesarskim vodnikom, alpinistom, markacistom, trenerjem \xc5\xa1portnega plezanja in in\xc5\xa1truktorjem vseh vrst._NEWLINE_V PZS se ukvarjajo tudi z alpinisti\xc4\x8dno dejavnostjo in tekmovalnimi \xc5\xa1porti (\xc5\xa1portno plezanje, ledno plezanje, tekmovalno turno smu\xc4\x8danje in planinska orientacija) ima pa tudi slovensko mladinsko alpinisti\xc4\x8dno reprezentanco (SMAR)._NEWLINE_V okviru Planinske zalo\xc5\xbebe izdaja planinske zemljevide in vodnike ter strokovno in leposlovno literaturo ter mese\xc4\x8dnik Planinski vestnik, kulturno, strokovno in poljudnoznanstveno glasilo PZS, ki je najstarej\xc5\xa1a slovenska revija (prvi\xc4\x8d je iz\xc5\xa1la \xc5\xbee leta 1895).\n_START_SECTION_\nStatus humanitarne organizacije\n_START_PARAGRAPH_\nZaradi svojega programa dela na podro\xc4\x8dju preventive, zagotavljanja varnosti v gorah in pomo\xc4\x8di skupinam oseb s posebnimi potrebami ter sodelovanja z dru\xc5\xa1tvi sr\xc4\x8dnih in onkolo\xc5\xa1kih bolnikov je PZS v letu 2008 pridobila status humanitarne organizacije, ki ga je podelilo Ministrstvo za zdravje.'